Hotelli Torni

**Hotelli Torni** (kaupalliselta nimeltään **Solo Sokos Hotel Torni**) on Helsingin keskustassa sijaitseva vuonna 1931 avattu hotelli. Yrjönkadun varrella sijaitsevassa hotellissa on 13 kerrosta ja se on 70 metriä korkea. Valmistuessaan se oli Helsingin korkein rakennus ja oman aikansa pilvenpiirtäjä. Se on yhä yksi Suomen korkeimmista hotelleista. Hotelli Torni oli myös Suomen ensimmäinen sähköistetty rakennus.

Rakennuksen on suunnitellut arkkitehtitoimisto Jung & Jung pääsuunnittelijanaan Valter Jung. Vaikutteita siihen on haettu Yhdysvalloista 1920-luvun art deco -pilvenpiirtäjistä.

Hotelli Torni kuuluu nykyään Sokos Hotels -ketjuun ja rakennuksen omistaa työeläkeyhtiö Varma.

## Historia
Tornin rakentaminen liittyy Helsingissä 1920-luvulla suunnitteilla olleisiin pilvenpiirtäjähankkeisiin. Sen kanssa samaan aikaan suunnittelussa ollut Kino-Palatsin hanke ei toteutunut, mutta Torni valmistui maaliskuussa 1931, jo ennen kuin sillä oli rakennuslupaa. Tornin valmistuessa kiistan käsittely oli yhä kesken Korkeimmassa oikeudessa. Kino-Palatsi-hankkeen takana olevat piirit pitivät oman hankkeensa tyrmäämistä myös kielikysymyksenä: ruotsinkielinen arkkitehtikunta ja liikemieseliitti hyökkäsi suomenkielistä elinkeinoelämää vastaan aikana, jolloin kielikysymys oli kuumimmillaan.

Valmistuessaan Torni edusti uutta aikaa. Tyylillisesti se oli yhdistelmä art decoa ja funkkista. Hotelliin tuli 100 hotellihuonetta sekä useita ravintoloita ja kabinetteja. Suomen ensimmäiseen sähköistettyyn rakennukseen hissit toimitti Kone ja astiastot Arabia. Uutta aikaa edusti myös rakenteilla olleen hotellin huipulle vuonna 1930 rakennettu kulkuyhteys katolle Helsingissä 24. syyskuuta vierailleen Graf Zeppelin -ilmalaivan telakoitumista varten. Ajatus oli, että ilmalaiva voisi laskeutua katolle ja laivan matkustajat siirtyä sieltä tikapuita pitkin hotelliin cocktailille. Ilmalaiva ei kuitenkaan laskeutunut Torniin, mutta sitä varten tehty kulkuaukko näkyy yhä hotellin huipulla sijaitsevan Ateljee Barin katossa.

Mäntsälän kapinan aikaan keväällä vuonna 1932 majuri evp. Into Auer johti Tornin huoneesta 310 käsin Isänmaan ja Lain Puolesta -liikettä, joka toimi hallituksen vastavallankumouksellisena välineenä oikeistoradikaalia Lapuan liikettä vastaan.

Yrjö Kivimiehen toimittama, vuonna 1937 ilmestynyt keskustelukirja Pidot Tornissa, koottiin Tornissa järjestetyn kulttuuripoliittisen keskustelun pohjalta. Kirja sai jatkoa vuonna 1955 kun Eino S. Repo toimitti teoksen Toiset pidot Tornissa.

Talvisodan aikana hotellin täyttivät ulkomaiset toimittajat. Vuosina 1941–1944 hotelliin oli majoittunut Wehrmacht. Jatkosodan päätyttyä liittoutuneiden valvontakomission neuvostoliittolaisvaltuuskunta majoittui Torniin vuosiksi 1944–1947. Neuvostoliittolaisten poistuttua hotelli oli siivottomassa kunnossa ja myös sen kalusteita oli hajotettu.

Tornin Ritarit -niminen gastronominen veljeskunta perustettiin 1949 välittämään gastronomian perustietoja *Torni*-lehdessä sekä kirjoissa.

1950-luvulla Tornin kabinetti oli monien ajan viihdejulkkisten kokoontumispaikka. Usein siellä tuolloin nähtyjä henkilöitä olivat muiden muassa tietokilpailumies Tauno Rautiainen, elokuvaohjaaja Aarne Tarkas, toimittajat Jaakko Jahnukainen ja Matti Jämsä sekä iskelmälaulaja Olavi Virta.

Torni vuokrattiin Helsingin Osuuskaupalle vuonna 1972, minkä seurauksena se liitettiin Sokos Hotels -ketjuun.

Vuonna 1981 Tornin vierellä sijaitseva jugendtyylinen asuintalo *Kyllikki* liitettiin hotelliin. Liitoksen johdosta hotelli laajeni 50 huoneella, jotka edustivat kansallisromanttista tyyliä. Kyllikin puolelle rakennetut sviitit varustettiin Eliel Saarisen kalusteilla.

## Ravintolat ja baarit

### Ravintolat
Hotelli Tornissa avattiin Suomen ensimmäinen kiinalainen ravintola vuonna 1953. Vuonna puolestaan 1960 avattiin balkanilaista ruokaa tarjoillut *Balkan Grill* -niminen ravintola sekä espanjalaista ruokaa tarjoillut *Parrilla Española*. *Kalaravintola Osteri* avattiin vuonna 1963.
### Baarit
Tornin huipulla sijaitseva *Ateljee Bar* avattiin vuonna 1951. Baarin terassit lasistettiin myöhemmin ja niihin asenneettiin sähkölämmittimet, jotta niitä voitiin käyttää myös talvella. 

*American Bar* avattiin vuonna 1960 nykyään hotelliaulana toimivaan kupolikattoiseen halliin. Se siirtyi myöhemmin nykyiselle paikalleen hotellin alakertaan. Vuonna 1996 baari toi Suomeen myöhemmin suosituksi juomaksi yleistyneen Mojiton.

Hotellin Yrjönkadun puolelle avattiin 1980-luvulla Irlantilainen baari, *O'Malley's*.

## Remontit
Vuonna 1972 tapahtuneen omistajanvaihdon myötä hotelli ja kaikki sen ravintolat uusittiin.

Vuosien 2004 ja 2005 aikana hotellin julkisivut kunnostettiin sekä sen valaistus, ilmanvaihto ja jäähdytys uusittiin. Huoneiden sisustuksen suunnitteli Pirkko-Liisa Topelius ja Tornin puolen huoneita varusteltiin mm. suomalaisen J. Merivaaran kalusteilla sekä Le Corbusierin sveitsiläisillä valaisimilla.

Hotelli sulkeutui 16.12.2019 runsaan vuoden kestävän remontin ajaksi, joka oli hotellin historian suurin remontti. Hotellin oli tarkoitus avautua uudelleen vuonna 2021, mutta remontti valmistui vasta huhtikuussa 2022. Remontissa uusittiin putkistot, ilmastointi, huoneiden ikkunat, valaistus, ovet, sisustus ja ulkovalaistus. Ulkokuori säilyi ennallaan.

## Katso myös
* Helsingin Tornin Ritarit

## Kuvagalleria

Tiedosto:Hotelli Torni rakenteilla vuonna 1930.jpg|Hotelli Torni rakenteilla vuonna 1930.
Tiedosto:Hotelli Tornin mainoskortti vuodelta 1932.jpg|Hotelli Tornin mainoskortti vuodelta 1932.
Tiedosto:Hotelli Tornin seurusteluhuone 1930-luvulla.jpg|Hotellin seurusteluhuone 1930-luvulla. Tila toimii nykyään hotellin vastaanottona.
Tiedosto:Hotelli Tornin balkanilainen ravintola vuonna 1979.jpgVuonna 1963 avattu balkanilainen ravintola kuvattuna vuonna 1979.

Tiedosto:Hotelli Tornin kahden hengen hotellihuone 1930-luvulla.jpg|Hotelli Tornin kahden hengen hotellihuone 1930-luvulla.
Tiedosto:Hotelli Tornin ravintolan keittiö 1930-luvulla.jpg|Hotellin ravintolan keittiö toiminnassaan 1930-luvulla.
Tiedosto:Hotelli tornin tulitikkurasia 1970-luvun alussa.jpg|Hotelli Tornin tulitikkurasia 1970-luvun alussa.
Tiedosto:Hotelli Tornin kabinetti kuvattuna vuonna 1979.jpg|Hotellin kabinetti kuvattuna vuonna 1979.
Tiedosto:Hotelli Torni kuvattuna Kalevankadun puolelta vuonna 2018.jpg|Hotelli Torni kuvattuna Kalevankadun puolelta vuonna 2018.
Tiedosto:Torni.jpg|Hotelli Tornin entinen logo.


## Lähteet
* 
*
* 

### Viitteet

## Aiheesta muualla

*Sokos Hotels
*Ateljee Bar
* Tornitalo Kalevan- ja Yrjönkadun kulmaan. Taloon ajanmukainen hotelli, ravintola ja tornikahvila, Helsingin Sanomat, 25.4.1929, nro 111, s. 4, Kansalliskirjaston digitaaliset aineistot
* Hotelli Torni. Avaa lähipäivinä ovensa, Helsingin Sanomat, 8.3.1931, nro 66, s. 10, Kansalliskirjaston digitaaliset aineistot